Nos Willelmus decanus Ledonis et nos Stephanus curatus de Savigniaco notum facimus universis presentes litteras inspecturis quod in nostra presentia constitutus Galterus Rufus tunc prepositus de Savigniaco sponte provide et sine circonventione qualibet recognovit quod viri religiosi abbas et conventus Miratorii concesserunt ei ad vitam suam tantum quamdam quartam partem cujusdam prati quod dicitur Pratum Galteri situm in territorio de Savigniaco tali conditione quod pro dicta quarta parte dictus Galterus tenetur abbati et conventui Miratorii solvere annuatim quamdiu vixerit,= tres solidos Vienn[…] censuales in nativitate beate Marie Virginis. Post mortem vero eius dicta quarta pars prati in eo statu quo fuerit die obitus eius ad dictos religiosos abbatem et conventum Miratorii devoluetur et revertetur absque omni honere debitorum et sine reclamatione seu cuntradictione heredum suorum seu propinquorum eius, nec ipsam quartam partem poterit alicui inpignorare vel alienare de manu sua absque predictorum religiosorum licentia speciali. In huius rei testimonium nos ad preces ipsius supradicti Galteri presentibus litteris sigilla nostra duximus apponenda. Datum anno Domini Mo CCo LXo primo.